Alegerile pentru conducerea organizației de tineret a PNL Timiș au adus în conducere și un fost pușcăriaș – Călin Roman, fiul primarului din Deta. Călin Roman, care acum este consilier local, a fost ales în funcția de secretar general al TNL Timiș. Acesta a devenit celebru după scandalurile monstru din Deta în care a fost implicat alături de fratele său mai mare, Bogdan. Primul incident s-a petrecut în 2011, când în noaptea de 23/24 iulie într-un bar din centrul Detei a izbucnit un scandal între gruparea lui Bogdan Roman şi cea a lui Ştefan Alexandru. În urma anchetei, procurorii au stabilit că fiul cel mare al primarului din Deta este cel care a lovit cu cuţitul, acesta fiind de altfel trimis în judecată şi pentru port de cuţit pe lângă ultraj contra bunelor moravuri şi loviri sau alte violenţe.



Ceilalţi membrii ai grupului – Călin Roman, Radu Ghergel, Daniel Bârzan şi Pavel Strâmtu – au fost trimişi în judecată pentru ultraj contra bunelor moravuri şi loviri sau alte violenţe.

Călin Roman a fost trimis în judecată, în 2014, într-un nou dosar penal de către procurorii Parchetului de pe lângă Judecătoria Deta. „În data de 28 iulie 2011, inculpatul a deţinut, fără drept, arma marca „Zastava” calibru 6,35 mm, prevăzută cu încărcător având cinci cartuşe şi arma marca „Valtro”, calibru 9 mm, prevăzută cu încărcător cu cinci cartuşe”, se arată în comunicatul procurorilor. Călin Roman a fost condamnat, în final, la doi ani și două luni de închisoare după ce i-au fost contopite ambele pedepse și a fost încarcerat în Penitenciarul Timișoara. Acum va trebui să se ocupe de conducerea tinerilor liberali din Timiș.